རིགས་ལྡན་ལ་གདམས་པའི་གཏམ་རྣ་བའི་དབང་པོའི་བདུད་རྩི་ཞེས་བྱ་བ་བཞུགས།།མགོན་དུས་གསུམ་རྒྱལ་བ་འདུས་པའི་སྐུ།།དཔལ་ཨོ་རྒྱན་ཆོས་ཀྱི་རྒྱལ་པོས་སྐྱོངས།།ཁྱོད་གྲོལ་འཁྲུལ་བར་གྱི་མཚམས་ཤེད་ན།།སེམས་བར་མ་དོ་རུ་འཁྱམས་པ་ཡི།།སྐྱོན་ཡུལ་བརྒྱད་དག་ལ་ཁ་འཁྱོལ་ཏེ།།ལས་ཆོས་བརྒྱད་ཡུལ་དུ་འཁྲུལ་ཞེན་ན།།དོན་རྣམ་མཁྱེན་བསྒྲུབ་པའི་དུས་ཚིགས་ཡོལ།།ཚུལ་དེ་ལྟར་བདུད་ཀྱི་འབངས་གྱུར་ན།།ཆོས་བཤད་པ་སྨྲ་བས་ཅི་ཞིག་བྱ།།རྐྱེན་བདུད་ཡུལ་མུན་པའི་གྲོང་ཁྱེར་དུ།།ཞེན་ཆགས་པའི་སྐྱེས་བུ་ཕལ་པ་ལ།།དོན་ལྟ་སྒོམ་སྤྱོད་པའི་ཚིག་ཙམ་གྱིས།།ཚིག་བཤད་པ་གོ་བས་ཅི་ལ་ཕན།།དོན་ལྟ་བ་ཟབ་མོ་ལྷུར་ལེན་ན།།སྤྱིར་སྣང་སྲིད་འཁོར་འདས་ཆོས་རྣམས་ཀུན།།དཔེ་རྨི་ལམ་བར་དོའི་སྣང་བ་བཞིན།།གཞི་སྟོང་ཉིད་ཀྱི་ཆོ་འཕྲུལ་ངེས་པ་རུ།།འུབ་ཆུབ་པའི་རོལ་པར་རྟོགས་གྱུར་ན།།དེ་ལྟ་བའི་རྒྱལ་པོར་ལྷུན་གྱིས་གྲུབ།།ཆོས་ཤེས་ན་ལྟ་བ་ངེས་པ་ཡིན།།དེ་གཞན་དུ་བཟུང་ན་འཁྲུལ་པ་ཡིན།།དེ་མེད་དང་མ་གྲུབ་ངང་ཤེས་པའི།།དབྱིངས་ཉིད་ཀྱིས་འཇའ་ཚོན་ཤར་བ་དང་།།ཆུ་ཉིད་ཀྱིས་གཟའ་སྐར་སྣང་བ་བཞིན།།གཞི་ཉིད་ཀྱིས་འཁོར་འདས་ཀུན་སྣང་བ།།ཚུལ་བཞིན་དུ་ཤེས་ན་ལྟ་བ་ལགས།།དོན་སྟོང་ཉིད་ལྟ་བ་རིན་པོ་ཆེ།།མངོན་གྱུར་དུ་རིག་པ་རིག་པ་སྟེ།།རིག་པ་ལས་བསྒོམ་པ་གཞན་ན་མེད།།ད་ཆོས་བརྒྱད་ཀྱི་བློ་ལ་མ་ཞེན་པས།།ནམ་མཁའ་དང་འཇའ་ཚོན་ཇི་བཞིན་དུ།།སྣང་སྲིད་ཀྱི་སྣང་བ་སྒྱུ་མ་བཞིན།།བདེན་ཞེན་དང་བྲལ་བའི་ངང་གནས་ཀྱི།།ཡེ་ཤེས་དེ་མངོན་གྱུར་སྒོམ་པ་ཡིན།།ཡེ་ཤེས་ཀྱི་ངང་ལས་མི་འདའ་བར།།ངང་མངོན་གྱུར་བྱེད་པ་སྤྱོད་པ་སྟེ།།ཚུལ་དེ་ལྟར་མངོན་གྱུར་རྣལ་འབྱོར་ལམ།།ཚེ་འདི་ཡི་ཉི་ཞུར་མ་ནུབ་བར།།ཚེ་བསྒྲུབ་པ་མཉམ་པ་བྱེད་ནུས་པའི།།སྐལ་ལྡན་ན་ཚེ་འདིར་རྣམ་པར་གྲོལ།།ཡིད་མི་བདེ་སྲིད་པའི་འདམ་རྫབ་ལས།།དབྱུང་འདོད་ན་དབེན་པའི་རི་ལ་སྙོགས།།ཡུལ་འཁོར་བར་ཕྱིར་ཆགས་མ་བྱེད་ཅིག།གདམས་ངག་གི་རྩ་བ་དེ་ཙམ་ཡིན།།ཚིག་མང་པོའི་དགོས་པ་དེ་ལས་མེད།།དེ་སེམས་ལ་ཞོག་ཅིག་རིགས་ལྡན་པ།།བདུད་འཇོམས་པས་སོ།།།།